Die minibus is – net soos die dubbelkajuitbakkie – deel van ons Suid-Afrikaanse DNS, maar tog kyk ons hom skeef as ’n gesinsvoertuig. Die nuwe Ford Tourneo is dalk die wa wat ’n paar kopers kan draai.
Soldate, brandbestryders, vlieëniers en chirurge ervaar glo die meeste spanning in hulle beroepe. Jou lewe én die van ander is in gedrang. Ek wil nog ’n beroep byvoeg: Busbestuurder!
Ek het toe vroeg op my lewens- reis twee besluite geneem: Daar moet ’n makliker manier wees om geld te verdien; en ek wil nooit ’n bus bestuur nie.
Dit blyk nou busbestuur, ten minste in ’n wa soos die moderne Ford Tourneo, is doodmaklik en stresvry. Dis goeie nuus vir die eienaars van klein ondernemings, mense soos toeroperateurs wat tot sewe passasiers gemaklik oor lang afstande moet rondry. En as jy ’n groot gesin het, of baie ruimte nodig het vir branderplanke, fietse of kamptoerusting, maak iets soos die Tourneo skielik sin.
Hierdie wa is al ’n geruime tyd op die mark, maar Ford het hom nou verbeter met ’n outomatiese sesspoed-ratkas en dieselfde ywerige 2.0-literturbodieselenjin wat jy in die Ford Ranger en Everest kry. Ek en my vrou, Ronel, het onlangs in die 136 kW Limited (die duurste Tourneo) gaan langnaweek hou in Paternoster.
Agter is ses sitplekke wat in verskeie gedaantes gegroepeer kan word. Al die sitplekke kan vorentoe wys, of jy kan drie omswaai sodat passasiers mekaar in die oë kan kyk as hulle gesels. Jy kan sitplekke op verskillende maniere platslaan om tafeltjies te skep of jy kan hulle apart uithaal as jy ruimte nodig het.
Daar is niks vreesaanjaend daaraan om die Tourneo te bestuur nie. Dit ry soos ’n groterige motor, en het al die luukshede wat jy in ’n gewone passasiersvoertuig sal vind. Op ons Limited-model sluit dit Ford se SYNC3-bedryfstelsel in wat ’n raakskerm gebruik om maklik met Android Auto en Apple CarPlay te werk. Die agterste passasiers word ook nie afgeskeep as jy langpad moet ry nie. Daar is verstelbare lugverkoeling agter en agt USB-laaigleuwe om selfone en tablette aan die lewe te hou.
Dis ook die eerste Ford in die land om AdBlue-tegnologie in te span. ’n Bymiddel word bygevoeg tot ’n aparte 21 l-tenk, wat help om die stikstofoksied-uitlaatgasse tot skadelose stikstof en water om te skakel. Jy word aangeraai om ’n houer met ureumwater saam te ry aangesien die Tourneo nie gaan aanskakel as die AdBlue-tenk leeg is nie, maar dis net elke 10 000 km of wat nodig.
As jy ’n groot gesin het en jou jongste twee skop ’n kabaal op elke keer as jy hulle in die klein sitplekke agter in jou sportnutsvoertuig wil inprop, gaan die Tourneo dalk meer sin maak.